OzLabs/hebrew-wiki-articles huggingface dataset:
אוגוסט שפר

אוגוסט שפר (בגרמנית: August Schaeffer; 30 באפריל 1833 - 29 בנובמבר 1916) היה צייר ומנהל מוזיאון אוסטרי.

== ביוגרפיה ==
אוגוסט שפר היה בנם של המנתח קרל שפר ואשתו אליזבת שייבנבוגן. הוא נולד בפרבר ווינאי. אחותו יוזפינה מגדלנה נישאה לימים לצייר לודוויג הלוסקה, אחות נוספת לצייר קארל בורומאוס פוסט.

בין השנים 1852–1856 למד שפר באקדמיה לאמנויות וינה אצל צייר הנוף פרנץ שטיינפלד. משנת 1857 הוא יצא לנסיעות לימוד נרחבות בדרום ומערב אירופה, במיוחד לים הצפוני, להונגריה ולהרי האלפים. בשנים 1871–1874 הוא עבד בספרייה, והיה אוצר בשנים 1874–1880 של הגלריה באקדמיה לאמנויות יפות בווינה. בשנים 1892–1910 היה מנהל גלריית התמונות של מוזיאון קונסטיסטורישס וינה. בתפקיד זה ארגן את המוזיאון כמוסד מדעי ומיסד היבט השימור.

כצייר, היה אוגוסט שפר מחויב לסגנון רומנטי-מאוחר, לימים לסגנון האימפרסיוניזם, והיה פעיל בעיקר כצייר נוף, בעיקר ייצוגים של נופי יער אופייניים.

שפר היה חבר באגודת האמנים איינטרכט, ומ־1861 חבר הנהלה קונסטלרהאוס, 1884–1886 ומ־1913 חבר כבוד במוסד זה. הוא כתב גם כרוניקה של 50 שנה לשיתוף הפעולה של האמנים בקונסטלרהאוס. בשנים 1889–1916 היה חבר ועד באגודת העתיקות. בשנת 1911 הוא זכה לתואר אצולה ומאז נקרא אוגוסט שפר אדלר פון וינולד. בשנת 1915 הוא הפך לחבר מועצה. שפר כתב כמה כתבים עם תוכן אמנותי-היסטורי ועל המוסדות שעבורם עבד.

נישואיו הראשונים היו בשנים 1862–1889 עם זמרת האופרה אמילי הופמן (1835–1889). לאחר מותה הוא התחתן שוב בשנים 1905–1916 עם אוגוסטה וואהרמונד.

הוא נקבר בבית העלמין הקהילתי בנוסדורף.

== גלריה ==
<gallery mode="packed" heights="190">
קובץ:August Schaeffer - Landscape with a Lake.jpg|נוף עם אגם
קובץ:Evening Light over a Pine Forest.jpg|ערב ביער אורנים
קובץ:August Schaeffer Steilküste 1876.jpg|חוף סלעי
</gallery>

== קישורים חיצוניים ==

== הערות שוליים ==

קטגוריה:ציירים אוסטרים
קטגוריה:אוסטרים שנולדו ב-1833
קטגוריה:אוסטרים שנפטרו ב-1916
מתיאס פרייהוף

מתיאס פרייהוף (בגרמנית: Matthias Freihof; נולד ב-25 בנובמבר 1961) הוא שחקן גרמני.

==ביוגרפיה==
פרייהוף נולד בפלאואן, לאחר התיכון שירת בצבא העם הלאומי. הוא למד באקדמיה לדרמה בברלין ולאחר מכן החל לעבוד בתיאטרון בברלין, לאחר מכן עבר לעבוד בתיאטרון בפרנקפורט.

ב-2002 שיחק תפקיד משנה ב-"Führer Ex", סרט ביוגרפי על נאו-נאצי מברלין הקומוניסטית, הוא גילם את היינריך הימלר בסרט "מבצע ואלקירי".

הוא גם הופיע רבות בטלוויזיה והיה לו בין היתר תפקיד קבוע באופרת הסבון "Marienhof".

בדיבוב לגרמנית של הסרט "היפה והחיה" הוא דיבב את התפקיד הראשי של החיה.

בנוסף למשחק הוא הוציא מספר סינגלים כזמר.

==קישורים חיצוניים==

קטגוריה:ערכים שבהם תבנית אתר רשמי אינה מתאימה להוספה אוטומטית
קטגוריה:שחקני קולנוע וטלוויזיה גרמנים
קטגוריה:מדבבים גרמנים
קטגוריה:גרמנים שנולדו ב-1961
והיא שעמדה (ניגון)

והיא שעמדה הוא ניגון דבקות מניגוני חב"ד, אחד הניגונים שלימד הרבי מלובביץ' למילים והיא שעמדה מתוך ההגדה של פסח.

==אודות הניגון==

את הניגון לימד הרבי מלובביץ' בליל יום ב' של חג הפסח ה'תשט"ו (1955). בתחילה ביקש הרבי מהחסידים שינגנו את ניגון "והיא שעמדה", החסידים ניגנו ניגונים שונים על המילים, אך שהרבי ראה שאף אחד לא מתחיל את הניגון המסוים החל הרבי לנגן את הניגון. בשנת ה'תשכ"א ביאר הרבי את תוכן הניגון.

הניגון מופיע בספר הניגונים - חב"ד מספר קצ (190).

הניגון במקורו מיוחס בחסידות קרלין (וחצרות נוספות) לרבי אהרן הגדול מקרלין והשתמר אצלם בגרסה עם שינויים מסוימים, הניגון התפרסם במתכונתו המוכרת על ידי הרבי מלובביץ'.

==עיבודים מוזיקליים וביצועים==
בשנות השמונים הופיע הניגון באלבום "ניגוני חב"ד 8" של ניח"ח. ב-1995 הופיע באלבום "ניגוני הרבי" של אבי פיאמנטה, ב-2012 הופיע באלבום "חדווא דניגונא" של גיל עקיביוב. ב-2015 הופיע הניגון באלבום "צמאה 1" בביצוע שולי רנד. ובאלבומים נוספים.

הניגון בוצע במהלך השנים גם על ידי הזמר נמואל הרוש, הרב תמיר גרנות ועוד.

==קישורים חיצוניים==

* [https://youtube.com/watch?v=NfpDgGhW394 שירת ניגון 'והיא שעמדה' אצל הרבי מליובאוויטש], באתר יוטיוב

==הערות שוליים==

קטגוריה:ניגונים חסידיים
קטגוריה:ניגוני הרבי מנחם מנדל שניאורסון
קטגוריה:ניגוני קרלין
Kurzgesagt – In a Nutshell

Kurzgesagt – In a Nutshell (בעברית: קורצגזגט - בקצרה) הוא ערוץ יוטיוב גרמני עם 20 מיליון מינויים, שהוקם על ידי פיליפ דטמר. ערוץ היוטיוב מתמקד בתכני חינוך מונפשים, הנעים בין: אסטרופיזיקה, פסיכולוגיה, פוליטיקה, כלכלה, טבע, מדע בדיוני ומבני-על, פרדוקסים למיניהם, פילוסופיה, בריאות, טכנולוגיה, זיהום הסביבה, אוכל ואנושות. על פי סטיב טיילור, סרטוני הערוץ בדרך כלל באורך של ארבע עד שש עשרה דקות, כאשר רובם זמינים דרך הערוץ הגרמני שלהם- Dinge Erklärt – Kurzgesagt (תרגום מגרמנית: הדברים מוסברים - בקצרה).

הסרטונים מציגים נושאים מורכבים בגישה מאוזנת אשר מציגה יתרונות וחסרונות. לדוגמה, בסרטון על נזקי הפלסטיק הוצגו גם יתרונות וכן העלויות הסביבתיות הכרוכות בשימוש בחומרים תחליפיים.

מלבד הערוץ האנגלי והערוץ הגרמני שלהם, הם החלו ליצור סרטונים עבור הערוץ הספרדי שלהם, En Pocas Palabras – Kurzgesagt באוגוסט 2019. בזמן שהערוץ האנגלי שלהם מממן את עצמו בעיקר על ידי תרומות מהצופים שלהם וחסויות אישיות, הערוץ הגרמני נתמך בעיקר על ידי פונק ווויקס, בנוסף למענק מקרן ביל ומלינדה גייטס.

בינואר 2022 קורצגזגט פתחו ערוצים בצרפתית, הינדי, יפנית, פורטוגזית, ערבית וקוראנית, בנוסף לערוצים הקודמים שלהם.

ב־22 במאי 2022, עם 18 מיליון מנויים ו־150 סרטונים, קורצגזגט דורגו כערוץ מספר 338 בעולם עם הכי הרבה מנויים.

==ההיסטוריה של הערוץ==
ערוץ היוטיוב של קורצגזגט נוצר ב-9 ביולי 2013, זמן קצר לאחר שהמייסד, פיליפ דטמר, סיים את לימודיו באוניברסיטת מינכן למדעים שימושיים.

הסרטון הראשון בערוץ, בנושא של האבולוציה, פורסם כעבור יומיים. הסרטונים בערוץ היו פופולריים מהצפוי, ובשש השנים הבאות, עבר הערוץ מפרויקט שפיליפ עבד עליו בזמנו הפנוי, לסטודיו לאנימציה עם צוות של למעלה מ-40 איש.

בשנת 2015, קורצגזגט הוזמנו לעשות סרטון עבור קרן ביל ומלינדה גייטס, ומאז קורצגזגט התחילו לפעמית לעשות סרטונים עבור הקרן. ב־28 בספטמבר 2017, קורצגזגט הצטרפו לפונק של ARD ו-ZDF.

בשנת 2019 הפך קורזגסגט לערוץ הגרמני הראשון עם למעלה מ-10 מיליון מינויים.

==ראו גם==
*ערוץ יוטיוב
*סטודיו לאנימציה

==קישורים חיצוניים==

* 

* [https://www.youtube.com/c/inanutshell ערוץ היוטיוב האנגלי]

==ביאורים==

==הערות שוליים==

קטגוריה:ערוצי יוטיוב
קטגוריה:גרמניה: תרבות
קטגוריה:תיעוד, תקשורת והוראת מדע וטכנולוגיה
רטקזברנץ'

רטקזברנץ (בהונגרית: Rétközberencs) הוא כפר במחוז סבולץ'-סטמאר-ברג שבצפון מזרח הונגריה.

==יהודי רטקזברנץ'==
ברטקזברנץ' חיו יהודים בתקופות זמן שונות ובמקום קיים בית קברות יהודי. יהודים רבים מהכפר נרצחו בשואה.
{| class="wikitable"
! שנה
! מספר היהודים בכפר
! כלל האוכלוסייה
|-
|1840
|5
|
|-
|1880
|39
|524
|-
|1910
|26
|
|-
|1920
|30
|
|-
|1930
|15
|
|-
|1941
|16
|1,451
|-
|}

==קישורים חיצוניים==

* 

==הערות שוליים==

קטגוריה:הונגריה: כפרים
יצחק לוי (היסטוריון)

יצחק (איציק) לוי (נולד ב-10 באוקטובר 1945) הוא היסטוריון, המתעד כבר למעלה מארבעים שנה את שפת הלאדינו.
== ביוגרפיה ==
לוי נולד בשכונת ימין משה, ירושלים, והוא בן למשפחת דאסה אשר מקורה במגורשי ספרד אשר עברו להתגורר בסלוניקי, יוון. בשנת 1963 הוא התגייס לצה"ל ושירת בחיל הקשר והאלקטרוניקה עד לשחרורו כסמל בשנת 1966. במהלך שירותו במילואים הוא הועלה לדרגת רס"ר, ולחם במלחמת ששת הימים ובמלחמת יום הכיפורים.

לאחר שחרורו מצה"ל החל לוי לעבוד בחברת בזק, שם עבד עד לשנת 1998. בשנת 1970 הוא סיים קורס בלווייני תקשורת מטעם חברת GTE, ובשנת 1975 הוסמך כהנדסאי אלקטרוניקה מטעם המכללה הטכנולוגית אורט. בשנת 1981 סיים תואר ראשון ב בירושלים, בחוג להיסטוריה. למד לתואר שני ב, ובשנת 1999 קיבל תואר דוקטור בפילוסופיה מהאוניברסיטה העברית בירושלים, על מחקר בנושא "הפעילות הפוליטית והארגון של הקהילה הספרדית ביישוב ובמדינת ישראל 1945–1955", שנעשה בהדרכת הפרופסורים משה ליסק ופיטר מדינג.

בין השנים 1998–2001 לימד לוי קורסים באוניברסיטה הפתוחה, ובשנים 2000–2001 לימד באוניברסיטה העברית במסגרת מכון "מגיד" את הקורס "אוצר הפולקלור של צאצאי מגורשי ספרד". בין השנים 2002–2005 הוא לימד קורסים במכללת אשקלון במחלקה לסוציולוגיה.

== שימור שפת הלאדינו ==
בשנות ה-80 החל לוי לעסוק בתחום שימור שפת הלאדינו, ומאז הוא פועל למען שימור ותיעוד נכסי התרבות והפולקלור של צאצאי מגורשי ספרד. בארכיון הרשות הלאומית לתרבות הלאדינו, תיעד לוי את סיפורם האישי של כ-2,000 אינפורמנטים דוברי לאדינו.

בשנת 2018 קיבל לוי מדליה מטעם ועד העדה הספרדית על פועלו ומאמציו לשימור שפת הלאדינו.
בשנת 2022 קיבל לוי פרס מפעל חיים מטעם הרשות הלאומית לתרבות הלאדינו על פועלו ומאמציו לתיעוד ושימור שפת הלאדינו ותרבותה.
טקס מפעל חיים 2022

== ספריו וכתביו ==
* דפוסי פעילות ציבורית ופוליטית של האליטה הספרדית בארץ ישראל 1895–1931
* הפעילות הפוליטית והארגון של הקהילה הספרדית ביישוב ובמדינת ישראל 1945–1955
* Barrios sefardíes de jerusalén - פרק בספר Las rutas de sefarad המדבר על היהודים הספרדים בירושלים (ספרדית)

== קישורים חיצוניים ==

* [https://www.youtube.com/channel/UCsmHQE4acuBUWdJTztxPYfw לבשל ולשיר בטעם לאדינו], באתר יוטיוב
* [https://www.youtube.com/channel/UC8i1UxQLsilCngnSHgtK8NQ הצגות בלדינו - איציק לוי teatrala en ladino] באתר יוטיוב
* 

== הערות שוליים ==

קטגוריה:בעלי תואר דוקטור מהאוניברסיטה העברית בירושלים
קטגוריה:היסטוריונים ישראלים
קטגוריה:בוגרי האוניברסיטה הפתוחה
קטגוריה:חיילי חיל הקשר והתקשוב
קטגוריה:ימין משה: אישים
קטגוריה:ישראלים שנולדו ב-1945
אהלן

אהלן הוא סינגל הבכורה של הזמרת הישראלית טיילור מלכוב. השיר יצא לאור ב-8 בפברואר 2021, על ידי חברת התקליטים "NMC", כסינגל שלא מתוך אלבום. השיר נכתב והולחן על ידי אלי חולי ורובי פאייר, אשר גם הפיק את השיר.

== רקע ==
בין השנים 2017–2020, מלכוב שרה עם הזמר בן זיני כחלק מהצמד "בן זיני וטיילור". באפריל 2020, הצמד התפרק. בראיון לאתר "מאקו", מלכוב אמרה כי היא "התגעגעה לשיר, ואין מתרגשת ממנה להוציא היום את הסינגל הראשון שלה".

== ביקורות ==

מבקר המוזיקה הישראלי יוסי חרסונסקי תיאר את השיר כ"קיטש מצועצע מהוקצע שקורץ לחו"ל", והעניק לשיר 3.5 כוכבי זהב מתוך חמישה.

== קישורים חיצוניים ==

* [https://www.nli.org.il/he/items/NNL_MUSIC_AL997009765839805171/NLI לדף השיר] באתר הספרייה הלאומית

== הערות שוליים ==

קטגוריה:שירים בעברית
קטגוריה:סינגלים בהוצאת NMC יונייטד אנטרטיינמנט
סבולצ'באקה

סבולצ'באקה (בהונגרית: Szabolcsbáka) הוא כפר במחוז סבולץ'-סטמאר-ברג שבצפון מזרח הונגריה.

כמו יישובים רבים באירופה גם בסבולצ'באקה מספר התושבים נמצא בירידה. כך, בשנת 1990 היה מספר התושבים 1,220 ובשנת 2020 1,088 תושבים.

==יהודי סבולצ'באקה==
יהודים התחילו להתיישב בסבולצ'באקה במחצית השנייה של המאה ה-18. רובם עסקו במסחר ומעט היו חוכרי קרקעות ובעלי משקים קטנים.

במקום היה בית כנסת שנבנה במחצית השנייה של המאה ה-19, חברה קדישא, "חדר", מקווה ובית קברות יהודי. ובשנת 1885 נסתפחו לקהילת קישווארדה.

בתקופת הטרור הלבן סבלו יהודי המקום מהתפרצויות אנטישמיות שאורגנו בידי אנשי הכמורה הנוצרית.

אחרי פרוץ מלחמת העולם השנייה לא השתנו חיי היהודים בכפר עד שנת 1942 אז גויסו גברים יהודים לעבודות כפייה. בתקופה זו בניין בית הכנסת ובתי היהודים נרגמו שוב ושוב באבנים.

ב-19 במרץ 1944 נכנס הצבא הגרמני להונגריה. בסבולצ'באקה הוצבה יחידת אס אס ונוכחותה עודדה את אנשי מפלגת צלב החץ לבצע מעשי שוד ביהודים. באפריל רוכזו יהודי סבולצ'באקה בבית הכנסת והובלו בעגלות לגטו קישווארדה, שם הוחזקו בצפיפות משך שבועות מספר. במאי 1944 שולחו למחנה ההשמדה אושוויץ.

אחרי המלחמה חזרו לכפר שמונה יהודים ששרדו. הם נתקלו באיבת המקומיים שהשתלטו בינתיים על רכושם. יהודי אחד נהרג והאחרים עזבו את המקום.
{| class="wikitable"
! שנה
! מספר היהודים בכפר
! כלל האוכלוסייה
|-
|1840
|54
|
|-
|1880
|122
|887
|-
|1910
|121
|
|-
|1920
|103
|
|-
|1930
|83
|
|-
|1941
|74
|1,570
|-
|}

==לקריאה נוספת==
* פנקס הקהילות הונגריה, עמ' 393
*סאבולץ'-באקא, בתוך: שלמה שפיצר, קהילות הונגריה: הקהילות החרדיות בהונגריה - תש"ד, ירושלים: מכון ירושלים, תשס"ט, עמ' 277-278. (נתוני האוכלוסין בספר מבוססים על מפקד קהילות הונגריה של המועצה המרכזית של יהודי הונגריה שנערך בפקודת שלטונות הכיבוש הנאצי באביב 1944)

==קישורים חיצוניים==

* 

* 
* 

==הערות שוליים==

קטגוריה:הונגריה: כפרים
קטגוריה:קהילות יהודיות שהושמדו בשואה
סבולצ'וורשמרט

סבולצ'וורשמרט (בהונגרית: Szabolcsveresmart) הוא כפר במחוז סבולץ'-סטמאר-ברג שבצפון מזרח הונגריה.

כמו יישובים רבים באירופה גם בסבולצ'וורשמרט מספר התושבים נמצא בירידה. כך, בשנת 1990 היה מספר התושבים 1,594 ובשנת 2020 רק 1,551 תושבים.

==יהודי סבולצ'וורשמרט==
בסבולצ'וורשמרט חיו יהודים בתקופות זמן שונות ובמקום קיים בית קברות יהודי, יהודים רבים מהכפר נרצחו בשואה.

{| class="wikitable"
! שנה
! מספר היהודים בכפר
! כלל האוכלוסייה
|-
|1840
|15
|
|-
|1880
|55
|1,183
|-
|1910
|42
|
|-
|1920
|34
|
|-
|1930
|25
|
|-
|1941
|16
|1,948
|-
|}

==קישורים חיצוניים==

* 

==הערות שוליים==

קטגוריה:הונגריה: כפרים
ינה באלינט

ינה באלינט (במקור עד 1909 ברגר, בהונגרית: Bálint Jenő; בודפשט, 6 באוקטובר 1889<ref></ref> – בודפשט, ינואר 1945) היה סופר יהודי-הונגרי בתחום האמנות, מבקר אמנות. הוא מצא את מותו בשואה.

==קורות חיים==
ינה באלינט נולד במשפחה יהודית כבנם של ארמין ברגר ולינה וייס. אחיו היה הצייר רז'ה באלינט. לפני מלחמת העולם הראשונה היה פקיד, בשנת 1922 הפך עם לאיוש דינש (מקודם: דויטש) לאחד המנהלים האמנותיים של סלון התערוכות הליקון ובשנת 1923 הפך למנהל האמנותי של "בית האמנים אלקוטאש". הוא הציג לראשונה את תמונותיו של הצייר האלמוני יאנוש נאג' בלוג בהליקון וכתב עליו בספר הזיכרון שערך ארתור אלק : חייו ואמנותו של יאנוש נאג' בלוג; הוא הציג גם את עבודותיו של הצייר החקלאי פטר בנדק בבית האמנים. משנת 1926 ערך את הסדרה שכותרתה "ספריית האמנות ההונגרית". הוא ארגן וביים את התערוכה שכותרתה "כישרונות עתיקים הונגריים" שהוצגה בסלון הלאומי בשנת 1934.

ב־5 בנובמבר 1912 נשא לאישה את גיזלה (1888–1953), בתם של יאנוש נמט ויוליאנה קורדי, בבודפשט.<ref></ref> <ref></ref>

== עבודותיו העיקריות ==
* אוֹפִּיוּם. סיפורים קצרים. (1915)
* פטר בנדק חקלאי-צייר. (1923; מהדורה שנייה 1928)
* אנה ציליץ'. חייה ועבודתה של ציירת. (1924)
* האמנות של יאנוש בלוג נאג'. (1927)
* האמנות של יאנוש וסרי. (1927)
* ראשי אמן. עם הקדמה מאת אישטוואן צ'וק. (1929).

== לקריאה נוספת ==
* [http://www.nevpont.hu/view/796 נקודת שם]
* [http://vmek.uz.ua/04000/04093/html/0088.html לקסיקון יהודי הונגרי.] 1929. [http://vmek.uz.ua/04000/04093/html/0088.html ינה באלינט]
*בסיס הנתונים של המוזיאון הספרותי פטפי. [https://opac-nevter.pim.hu/record/-/record/PIM44977 ינה באלינט]

==קישורים חיצוניים==
* 

== הערות שוליים ==

קטגוריה:סופרים יהודים הונגרים
קטגוריה:סופרים ומשוררים שנספו בשואה
קטגוריה:בודפשט: אישים
קטגוריה:מבקרי אמנות יהודים הונגרים
קטגוריה:יהדות בודפשט
קטגוריה:הונגרים שנולדו ב-1889
קטגוריה:הונגרים שנפטרו ב-1945
ספריית ג'נסיס

ספריית ג'נסיס ('ספריית בראשית' באנגלית: Library Genesis בקיצור Libgen) היא ספריית צללים המאפשרת שיתוף קבצים עבור מאמרים בכתבי עת, ספרים, תמונות, קומיקס ומגזינים. האתר מאפשר גישה פתוחה לתכנים שאחרת הם בתשלום או שלא עברו דיגיטציה. האתר מגדיר את עצמו כמצבור קישורים המספק גישה לחיפוש פריטים שנאספו ממשאבי אינטרנט ציבוריים זמינים לציבור וכאלה שהועלו על ידי המשתמשים.

סטטוס זכויות היוצרים של יצירות רבות הנגישות דרך אתר זה נתון במחלוקת. לדוגמה, האתר מספק גישה לקובצי PDF של הפורטל אלסוויר. כמה מו"לים כמו אלסוויר האשימו את ספריית ג'נסיס במתן גישה פיראטית למאמרים וספרים. מנגד נטען כי מו"לים אקדמיים נהנים ממחקר במימון ממשלתי, שנכתב על ידי פרופסורים - שרבים מהם מועסקים באוניברסיטאות ציבוריות.

== רקע ==
ספריית ג'נסיס צמחה במהירות על ידי הטמעת ספריות אחרות. נכון ליולי 2019 יש לה יותר מ -2.4 מיליון ספרי עיון, 80 מיליון מאמרים בכתבי עת מדעיים, 2 מיליון קובצי קומיקס, 2.2 מיליון ספרים אלקטרונים ו-400 אלף גליונות מגזינים.

האתר הושק ב־2008<ref name="numbers"></ref> ידי מדענים רוסים, והוא קלט את תוכנו והפך ליורשו של Library.nu , שנסגר ב־2012 בצו משפטי לאחר שהפר זכויות יוצרים.<ref></ref>

== סוגיות משפטיות ==
בשנת 2015, ספריית ג'נסיס הסתבכה בתיק משפטי עם אלסוויר, שהאשימה אותה בפיראטיות בכך שהעניקה גישה פתוחה למאמרים וספרים. בתגובה, האשימה ספריית ג'נסיס את אלסוויר בכך שהשיגה את מרבית רווחיה ממחקר במימון ציבורי, אשר אמור להיות זמין באופן חופשי לכולם מכיוון שמשלמי המס מימנו אותו.<ref name=":0"></ref> על פי הדיווחים, הספרייה רשומה הן ברוסיה והן באמסטרדם ולכן סמכות השיפוט אינה ברורה.<ref></ref> הספרייה חסומה על ידי מספר ספקי שירותי אינטרנט בבריטניה,<ref></ref> בצרפת,<ref></ref> גרמניה,<ref></ref> יוון,<ref></ref> בלגיה,<ref></ref> ורוסיה.<ref></ref>

באוקטובר 2015 הורה בית המשפט המחוזי בדרום ניו יורק להפסיק את השימוש בשם הדומיין libgen.org.

== שימוש, תוכן והפצה ==
עד סוף 2014, Sci-Hub, המספקת גישה פתוחה למיליוני עבודות מחקר וספרים, הסתמכה על ספריית ג'נסיס כעל שרת אחסון: חומרים שביקשו המשתמשים הוזמנו מג'נסיס ונשלחו ממנה. חומרים שלא היו ברשותה נאספו באמצעים אחרים ואז נשמרו בשרתיה.<ref name="eLife"></ref>

בשנת 2019 פתחו ארכיונאים ופעילי חופש המידע בפרויקט להפצת נתוני LibGen ובשנת 2020 הושקה ספריה דיגיטלית של עמיתים לעמית של תוכני Sci-Hub ו-Library Genesis. <ref></ref>

== כתובת האתר ==
עקב חילוקי הדעות על חוקיות האתר, האתר פעול ממספר כתובות רב אשר נחסמות מעת לעת, כתובת האתר נכון לינואר 2024 הן:
* [https://libgen.rs libgen.rs]
* [https://libgen.is libgen.is]
* [https://libgen.st libgen.st]
* [https://libgen.li libgen.li]
* [https://libgen.gs libgen.gs]
* [https://libgen.pm libgen.pm]
* [https://libgen.vg libgen.vg]
* [https://llhlf.com llhlf.com]

== ראו גם ==
* שיתוף קבצים
* Sci-Hub
* ספריית Z
* הארכיון של אנה
* מניפסט גישה פתוחה של גרילה

== קישורים חיצוניים ==

* 

== הערות שוליים ==

קטגוריה:ערכים שבהם תבנית אתר רשמי אינה מתאימה להוספה אוטומטית
קטגוריה:מנועי חיפוש
קטגוריה:שירותי אינטרנט
קטגוריה:שיתוף קבצים
קטגוריה:אתרי אינטרנט שצונזרו
קטגוריה:ספריות צללים
גארט ורינג

גארט ורינג (באנגלית: Garrett Wareing; נולד ב-31 באוגוסט 2001) הוא שחקן קולנוע וטלוויזיה אמריקאי, הידוע בזכות תפקידיו כסטטסון "סטט" טייט בסרט הקולנוע "נער מקהלה" משנת 2014, כזאק בסדרת הטלוויזיה "שקרניות קטנות: הפרפקציוניסטיות" ובתור טי.ג'יי מוריסון בסדרת הטלוויזיה "מניפסט".

==ביוגרפיה==
ורינג נולד ב-31 באוגוסט 2001 בקולג' סטיישן, טקסס.

== קריירה ==
ורינג ערך את הופעת הבכורה שלו בשנת 2013 כשהופיע בשני סרטים קצרים "Dreams Sweet" ו- "Master Origami". 

בשנת 2014 גילם ורינג את סטטסון "סטט" טייט בסרט הקולנוע "נער מקהלה" לצד דסטין הופמן, קתי בייטס וקווין מקהייל.<ref name="knock"></ref> באותה שנה הוא הופיע גם בשני סרטים קצרים "Saudade" ו-"Hidden". 

בשנת 2016 הוא הופיע בסרטו של רולנד אמריך "היום השלישי: התחדשות". 

בשנת 2019 ורינג גילם את דמותו של זאק בסדרת הטלוויזיה "שקרניות קטנות: הפרפקציוניסטיות".

בשנת 2020 החל לגלם את דמותו של טי.ג'יי מוריסון בעונה השנייה של סדרת הטלוויזיה "מניפסט"<ref name="mani"></ref> ברשת NBC; בשנת 2022 שב עם דמות זו גם לעונה הרביעית. 

בשנת 2021 הצטלם לסרט הקולנוע "God Is a Bullet
", שביים ניק קסאווטס.

== פילמוגרפיה ==
=== קולנוע ===
{| class="wikitable"
! שנה
! סרט
! תפקיד
! הערות
|-
| 2014
| נער מקהלה
| סטטסון "סטט" טייט
|
|-
| rowspan="2" | 2016
| A Better Place
| ג'רמי הצעיר
|
|-
| היום השלישי: התחדשות
| בובי
|
|-
| 2018
| Perfect 
| ואסל
|
|-
|2021
|מלכות הקופונים
|"מאני"
|ללא קרדיט
|-
| 2022
| Jill
| קולט
|
|-
|2023
|God Is a Bullet
|ווד
|
|-
|טרם פורסם
|Flycatcher
|ג'וליאן
|
|}

=== טלוויזיה ===
{| class="wikitable"
! שנה
! סדרה
! תפקיד
! הערות
|-
| 2018
| שיקגו MED
| ג'וש
| פרק: "The Parent Trap"
|-
| 2019
| שקרניות קטנות: הפרפקציוניסטיות
| זאק
| 5 פרקים
|-
| 2020, 2022
| מניפסט
| טי.ג'יי מוריסון
| תפקיד חוזר (עונות 2 & 4); 13 פרקים
|}

==קישורים חיצוניים==

== הערות שוליים ==

קטגוריה:שחקני קולנוע וטלוויזיה אמריקאים
קטגוריה:שחקנים ילדים אמריקאים
קטגוריה:אמריקאים שנולדו ב-2001
ההפגנות בתוניסיה (2021)

ההפגנות בתוניסיה 2021 היו סדרת מחאות שהחלו ב-15 בינואר 2021 ובה אלפי אנשים התפרעו בערים ובעיירות ברחבי תוניסיה. המחאות כללו בין היתר הפגנות, ביזה והצתה, כמו גם פריסה המונית של שוטרים ואנשי צבא במספר ערים ומעצר של מאות אנשים.

ההפגנות החלו בעיירה סיליאנה שבצפון מערב תוניסיה, בעקבות יחס תוקפני של המשטרה המקומית כלפי רועה צאן.

בהפגנות השתתפו בעיקר צעירים אשר התעמתו עם המשטרה בלילה החמישי ברציפות ב-20 בינואר. "קולכם נשמע, וכעסכם הוא לגיטימי, ותפקידי ותפקידה של הממשלה הוא לפעול למימוש דרישותיכם ולהפוך את חלומה של תוניסיה לאמיתי", אמר ראש הממשלה מכי בניסיון להרגיע את המחאה, אך ללא הועיל.

בעקבות מגפת הקורונה בתוניסיה האריכה הממשלה את העוצר אותו הטילה זמן לא רב קודם לכן, ואסרה על הפגנות המוניות ב-23 בינואר. בזמן המחאות דיווחה תוניסיה על 103 מקרי מוות הקשורים לנגיף ב-21 בינואר, הנתון הגבוה ביותר עד כה במדינה, ובין השיעורים הגבוהים ביותר באפריקה. יש המקשרים בין נתון זה למחאות המדבקות. נסיעות בין אזורים נאסרו, ברים ומסעדות נסגרו למעט שירותי טייק אווי, ושיעורי אוניברסיטאות הועברו באופן מקוון. כ-1,000 איש נעצרו מאז שהחלו ההפגנות לפני שבוע.

על רקע ההפגנות, בספטמבר 2021 פיטר נשיא תוניסיה, קייס סעיד, את ראש ממשלת תוניסיה והקפיא את פעילות הפרלמנט. בחודשים שלאחר מכן מינה ראש ממשלה מטעמו ופיזר גם את מועצת השיפוט העליונה.

== ראו גם==
* המחאות בלבנון (2019–2020)
* המחאות בעיראק (2019–הווה)

== הערות שוליים ==

קטגוריה:הפגנות
קטגוריה:תוניסיה: היסטוריה
קטגוריה:2021 בפוליטיקה
צבי פלדמן

צביקה פלדמן (נולד ב-29 בדצמבר 1956 נעדר ב-11 ביוני 1982, כ' בסיוון ה'תשמ"ב) הוא חייל צה"ל שהוגדר כאחד משלושת הנעדרים בעקבות קרב סולטאן יעקוב בלבנון, יחד עם זכריה באומל (שגופתו הושבה בשנת 2019) ויהודה כץ.

== ביוגרפיה ==
פלדמן הוא בנם הבכור מבין ארבעה של אברהם ופנינה. נולד בתל אביב. אביו עלה מאירופה לישראל לאחר שאיבד את כל משפחתו בשואה. אמו עלתה לישראל ממרוקו. הוא קרוי על-שם אביו של אברהם שנרצח בשואה. לאחר שירותו בחיל השריון עבד כמדריך טבע לתלמידי בתי ספר תיכוניים. פלדמן תכנן ללמוד באוניברסיטה והתקבל לסמסטר הסתיו. במקביל תכננו פלדמן וחברתו להינשא.

== קרב סולטאן יעקוב ==

כשפרצה מלחמת לבנון הראשונה, הצטרף צבי לחבריו שם, ולחם בטנק יחד עם מפקד הטנק חזי שי וזכריה באומל ששימש כנהג הטנק. הוא נשלח לקרב סולטאן יעקוב, ב-11 ביוני 1982 עשרה ימים בלבד לפני מועד שחרורו מהצבא. בקרב שנערך מספר שעות לפני הפסקת האש, נהרגו 20 חיילים ישראלים ורבים נפצעו, לאחר שכוח צה"ל נקלע לתוך מתחם סורי גדול, וחולץ בקושי בסיוע ארטילרי כבד תוך שהוא משאיר מאחוריו מספר כלי רק"מ פגועים. בסיום הקרב, שישה חיילים הוכרזו נעדרים. מתוכם היו שני שבויים, שהוחזרו מאוחר יותר בחילופי שבויים, והרוג אחד - מפקד הטנק זוהר ליפשיץ - שגופתו הוחזרה. פלדמן, זכריה באומל ויהודה כץ נחשבו במשך שנים רבות כנעדרי קרב סולטאן יעקוב, ובשנת 2019 גופתו של באומל אותרה והובאה לישראל במרץ. גורלם של פלדמן ושל יהודה כץ לא נודע עד היום.

== מאמצי החיפוש ==
מאז הכרזתו של פלדמן כנעדר עסקו צה"ל ובני משפחתו בניסיונות שונים להשגת מידע על גורלו. מנגד, על פי אגף המודיעין של צה"ל, מי שהחזיקו בנעדרים ובמידע על גורלם היו גורמים פלסטינים בסוריה, בהכוונת אש"ף ומנהיגו באותו עת, יאסר ערפאת, יחד עם סגנו לעניינים צבאים אבו ג'יהאד, שהוביל מאמץ הסתרה והונאה על מנת להקשות על צה"ל להשיג מידע על גורלו של פלדמן.

בשנת 2004 החליט הרב הראשי הצבאי ישראל וייס להכריז על שלושת הנעדרים כ"חללים שמקום קבורתם לא נודע", אולם בעקבות מאבק המשפחות נמנע המהלך.

ב-18 בדצמבר 2010 דיווח העיתון "ג'ואיש כרוניקל" כי ברשות ממשלת בריטניה דיווח משגריר בריטניה בסוריה, איוור לוקאס, שכלל עדות על שביית החיילים בידי הכוחות הסוריים.

== קישורים חיצוניים ==
* [https://www.idf.il/אתרים/ענף-איתן/נעדרים/צבי-פלדמן/ צבי פלדמן] באתר צה"ל
* 
* [https://www.nli.org.il/he/newspapers/hadashot/1986/01/22/01/?e=-------he-20--1--img-txIN%7ctxTI--------------1 פרשת הנעדרים – הגילויים החדשים לא מבוססים]

== הערות שוליים ==

קטגוריה:חיילי חיל השריון
קטגוריה:נעדרי צה"ל
קטגוריה:חיילי צה"ל במלחמת לבנון הראשונה
קטגוריה:ישראלים שנולדו ב-1956
קטגוריה:ישראלים שנפטרו ב-1982
ראפאמה

ראפאמה
ראפאמה או ר'אפאמה (ארמנית Ղափամա) הוא תבשיל דלעת ממולאת מהמטבח הארמני , שאופייני באופן מסורתי לעונת חג המולד.

לשם הכנת התבשיל, מרוקנים דלעת מהזרעים ומהתוך שלה ושוטפים אותה. לאחר מכן ממלאים את הדלעת באורז מורתח ובפירות מיובשים כגון שקדים קצוצים, תפוחים, משמש, שזיפים, צימוקים, תמרים ועוד. עוד מקובל להוסיף לתבשיל חמאה, דבש וקינמון או סוכר. לאחר מכן מכסים את הדלעת ואופים אותה בתנור עד שהיא מתרככת.

שיר פופולרי בארמנית - היי ג'אן ראפאמה (Հէյ Ջան Ղափամա) - מוקדש להכנה ולאכילת ראפאמה.

==קישורים חיצוניים==

* [https://www.hashulchan.co.il/מתכונים/ראפאמה-דלעת-ממולאת-באורז-ופירות-יבשים/ מתכון להכנת ראפאמה]
* [https://www.youtube.com/watch?v=9kGxCY80408 סרטון הממחיש כיצד מכינים ראפאמה]
* [https://www.youtube.com/watch?v=QjjqIs-YzaE היי ג'אן ראפאמה בביצוע קוהאר]

קטגוריה:המטבח הארמני
קטגוריה:מאכלי חג המולד
קטגוריה:מאכלי אורז
מגדה דנש

מגדה דנש, (בהונגרית: Dénes Magda; בודפשט, 14 בינואר 1908 – בודפשט, 19 בדצמבר 1981)<ref>[https://adtplus.arcanum.hu/hu/view/Nepszabadsag_1982_01/?query=%22Nagy%20István%20Györgyné%22&pg=94&layout=s Nagy István Györgyné dr. Dénes Magda gyászjelentése] (1982. január 9.) Népszabadság, 40. évfolyam, 7. szám</ref> הייתה מורה, פסיכולוגית ילדים, היסטוריונית חינוכית יהודייה-הונגרייה. אחיו של סבתה מצד אביה היה נתן אהרנפלד רבה הראשי של פראג.

== ביוגרפיה ==
מגדה דנש נולדה במשפחה יהודית כבתם של לאיוש דנש (1879–1942), מורה ומחנך, אסתטיקן ושל רגינה קולוז' (1877–1945) מורה. היא קיבלה תעודת הוראה לגרמנית-צרפתית ועבודת הדוקטורט שלה הייתה בהיסטוריה של פילוסופיה באוניברסיטת אטווש לוראנד. כסטודנטית למדה תקופה מסוימת בסורבון ואחר כך, לאחר שסיימה את לימודיה, בילתה שנה בווינה במכון קרל ושרלוטה ביהלר. היא לא השיגה עבודה בהונגריה לאורך תקופה ארוכה. כתביה על פסיכולוגיית ילדים הופיעו אמנם בכתבי עת רבים. מחקרה על פסיכולוגיה התפתחותית פורסם על ידי הפסיכולוג השווייצרי ז'אן פיאז'ה בשנת 1940 ב-Archives de Psychologie בז'נבה. לאחר מלחמת העולם השנייה באה תפנית משמעותית בחייה. משנת 1948 עבדה במועצה הלאומית לחינוך ציבורי, בשנים 1949–1950 במכון הלאומי לחינוך, בשנים 1950–1952 במשרד החינוך הציבורי, ומשנת 1952 עד 1960 עבדה כמרצה בכירה וכעוזרת פרופסור באוניברסיטת אטווש לוראנד. בין השנים 1960–1967 הייתה העורכת של הוצאת קושוט והשתתפה בעבודת המהדורה הכוללת של כתבי מרקס-אנגלס.

== עבודותיה העיקריות ==
* בבדיקה פסיכולוגית של ילדים צעירים (בודפשט, 1936)
* היסטוריה אוניברסלית של חינוך למוסדות הוראה וגני ילדים (בודפשט, 1960, מהדורה 7: 1967)
* השקפות פדגוגיות של פילוסופים מטריאליסטים צרפתים (בודפשט, 1965)
* פדגוגיה של נאו-הומניזם ואידיאליזם גרמני (בודפשט, 1971)
* פדגוגיה של יוהאן פרידריך הרבארט (בודפשט, 1979)

== לקריאה נוספת ==
* [https://adtplus.arcanum.hu/hu/view/PedagogiaiSzemle_1982_1/?query=%22Dénes%20Magda%22&pg=399&layout=s ד"ר מגדה דנש] (1 באפריל 1982) סקירה פדגוגית, כרך 32, מספר 4
* פאל גוליאש: חייהם ויצירותיהם של סופרים הונגרים. בודפשט, איגוד הספרנים והארכיונים ההונגרים, 1939–2002.
* [https://mek.oszk.hu/00300/00355/html/ABC03014/03236.htm לקסיקון ביוגרפי הונגרי]. עורכת ראשית. אגנש קניירש. בודפשט, 1994.

== הערות שוליים ==

קטגוריה:יהודיות הונגריות
קטגוריה:ניצולות השואה
קטגוריה:מורות
קטגוריה:היסטוריוניות
קטגוריה:פסיכולוגיות
קטגוריה:פסיכולוגים
קטגוריה:בוגרות אוניברסיטת אטווש לוראנד בודפשט
קטגוריה:היסטוריונים יהודים הונגרים
קטגוריה:בודפשט: אישים
קטגוריה:יהדות בודפשט
קטגוריה:ילידות 1908
קטגוריה:נפטרות ב-1981
ליז קלאוואי

ליז קלאוואי (באנגלית: Liz Callaway; נולדה ב-13 באפריל 1961) היא זמרת אמריקאית.

==ביוגרפיה==
קלאוואי נולדה בשיקגו. אמה זמרת ופסנתרנית, אביה עיתונאי ואחותה היא הזמרת והשחקנית אן המפטון קלאוואי. ב-1981 ביצעה את הופעת הבכורה שלה בברודוויי במחזמר "Merrily We Roll Along" של סטיבן סונדהיים, ולאחר מכן עבדה באופן קבוע עם סונדהיים והופיעה עמו בתוכנית האירוח "סטודיו למשחק". ב-1981הופיעה בסרט הטלוויזיה "Senior Trip".

היא ביצעה דיבוב קולות שירה במספר סרטי הנפשה, ביניהם אנסטסיה (אניה), סוד הממלכה הקסומה (הנסיכה אודט), מלך האריות 2: מלכות סימבה (קיארה) ואלאדין ומלך הגנבים (יסמין).

היא שרה ביחד עם אחותה את שיר הנושא של הסדרה נני.

== חיים אישיים ==
היא נשואה לדן פוסטר ולהם בן.

== פרסים ומועמדויות ==
{| class="wikitable"
!שנה
!ארגון
!קטגוריה
!פרויקט
!תוצאה
!מקור
|-
|2024
|פרס גראמי
|אלבום הפופ העממי הטוב ביותר
|To Steve with Love: Liz Callaway Celebrates Sondheim
|
|<ref></ref>
|}

==קישורים חיצוניים==

== הערות שוליים ==

קטגוריה:זמרות אמריקאיות
קטגוריה:זמרים אמריקאים
קטגוריה:מדבבות אמריקאיות
קטגוריה:אמריקאיות שנולדו ב-1961
קטגוריה:אמריקאים שנולדו ב-1961
אדם ברדיצ'בסקי

אדם ברדיצ'בסקי (נולד ב-19 באוקטובר 1983) הוא ספורטאי פאראלימפי ישראלי בענף הטניס כיסאות גלגלים. הוא מתאמן במועדון איל"ן רמת גן אצל המאמנת עופרי לנקרי.

== ביוגרפיה ==
ברדיצ'בסקי התחיל להתאמן בטניס כיסאות גלגלים בשנת 2013 אחרי פציעתו הקשה בתאונת המעבורת בתאילנד ב-2007, בה נפצעו ישראלים רבים ונהרג אחד. בתאונה התהפכה המעבורת, ורגלו של ברדיצ'בסקי נפגעה מהמנוע ומאוחר יותר נקטעה. לאחר האשפוז בתאילנד חזר לארץ, טופל ב"סורוקה" ועבר טיפולים, ניתוחים ושיקום.

בתחילת דרכו בספורט פאראלימפי החל לעסוק בשחייה פראלימפית, אבל רק לאחר שעבר ללמוד עם אשתו באוניברסיטת אריאל, מצא את ייעודו הספורטיבי והצטרף בשנת 2013 לענף טניס כיסאות גלגלים. 

ברדיצ'בסקי מתגורר עם משפחתו בקיבוץ ניר יצחק והוא מניצולי מתקפת הטרור על ניר יצחק.

== תחרויות ==
שלוש שנים בלבד לאחר שהחל לעסוק בענף, בשנת 2016, הצליח להעפיל ל. אף על פי שהפסיד בסיבוב הראשון, התחרות נתנה לו מוטיבציה להתאמן ולשאוף להעפיל למשחקים הפראלימפיים של טוקיו 2020, ולנסות להגיע לשלבים יותר מתקדמים בתחרות.

ברדיצ'בסקי זכה בתואר אלוף ישראל בטניס יחידים 4 שנים ברציפות בין השנים 2014–2018, והוא זכה שוב בתואר הנכסף באליפות הארץ בנובמבר 2020. כמו כן, הוא זכה בתואר הזוגות 6 שנים ברציפות בין השנים 2014–2020. הדירוג הטוב ביותר של אדם עד היום התרחש ב־14 באוקטובר 2019 - אז הוא דורג במקום ה-20 בעולם, הוא זכה ב-14 פיוצ'רים ביחידים, 9 פיוצ'רים בזוגות ובאליפות מדריד הפתוחה – טורניר בדרגת ITF3 זכה יחד עם בן זוג ספרדי: Siscar Meseguer בתואר הזוגות.

ייצג את ישראל במשחקים הפאראלימפיים טוקיו (2020) והמשחקים הפאראלימפיים פריז (2024).

== קישורים חיצוניים ==

* [https://www.paralympic.org/adam-berdichevsky פירוט השתתפותו בתחרויות המשחקים הפאראלימפיים] באתר הרשמי של IPC 
* [https://kibbutz.mynet.co.il/sports/article/m_154939 כתבה באתר Mynet]
* [https://www.lelo-hagbala.co.il/טניס-15-11-2020.html אתר החדשות המרכזי לנכויות ומוגבלויות]

== הערות שוליים ==

קטגוריה:ספורטאים פאראלימפיים ישראלים
קטגוריה:ניר יצחק (קיבוץ): אישים
קטגוריה:ספורטאי איל"ן
קטגוריה:טניסאים פאראלימפיים ישראלים
קטגוריה:טניסאים נכים ישראלים
קטגוריה:ספורטאים ישראלים במשחקים הפאראלימפיים ריו דה ז'ניירו (2016)
קטגוריה:טניסאים במשחקים הפאראלימפיים ריו דה ז'ניירו (2016)
קטגוריה:ספורטאים ישראלים במשחקים הפאראלימפיים טוקיו (2020)
קטגוריה:טניסאים במשחקים הפאראלימפיים טוקיו (2020)
קטגוריה:ספורטאים ישראלים במשחקים הפאראלימפיים פריז (2024)
קטגוריה:טניסאים במשחקים הפאראלימפיים פריז (2024)
קטגוריה:נושאי דגל ישראל במשחקים הפאראלימפיים
קטגוריה:ישראלים שנולדו ב-1983
פרידה, מלכת מצרים

פְרִידָה, מלכת מצרים (בערבית מצרית: فريدة ملكة مصر; 5 בספטמבר 1921 – 16 באוקטובר 1988) או בשמה הפרטי, סַפִּינָאז זוֹלְפִיקָאר (בערבית מצרית: صافيناز ذوالفقار), הייתה רעייתו המלכותית של פארוק, מלך מצרים ומלכת ממלכת מצרים בין השנים 1938 (עת נשאה לפארוק) ל-1948 (עת התגרש הזוג). פרידה נודעה בהערצה הרבה שרחשה לה החברה המצרית.

== קורות חיים ==
פרידה הייתה בתו של עורך הדין יוסוף זולפיקאר (מאוחר יותר השגריר המצרי הראשון בשושלת פהלווי) והייתה בת למשפחת אצולה מצרית באלכסנדריה. אמה של פרידה הייתה משרתת של נזלי סברי, רעייתו המלכותית של פואד הראשון, מלך מצרים ומכאן שפרידה הייתה מקורבת למשפחת המלוכה המצרית. בשנת 1937, בעת הצטוותה עם משפחתה לטיול של משפחת המלוכה באירופה, פגשה לראשונה ביורש העצר, לעתיד פארוק, מלך מצרים.

פארוק ופרידה התחתנו בשנת 1938 ופרידה הייתה אהובה על ידי העם מכיוון שלקחה על עצמה תפקיד כשל הגברת הראשונה והעבירה כספים רבים לארגוני צדקה. כמו כן העבירה כספים לארגון הסהר האדום. פארוק, אשר היה בעל אופי בוגדני ביחסיו לנשים, התגרש מפרידה בשנת 1948 בטענה כי לא הולידה לו בן יורש ורק בנות. הגירושים מפרידה היו סיבה מרכזית לירידת הפופולריות של שושלת מוחמד עלי והמלך פארוק בראשה בעיני העם.

בשנת 1952, לאחר נפילת המוסד המלוכני עקב מהפכת הקצינים החופשיים, פרידה נותרה במצרים ונבצר ממנה להיפגש לעיתים קרובות עם בנותיה שעברו לגלות עם אביהן באיטליה. מאוחר מכן הורשתה פרידה לבקר את בנותיה יותר לאחר שאלו עברו לשווייץ. פרידה נודעה בכך שנהגה לצייר רבות וקיבלה תמיכה מדודה, מחמוד סעיד. לאחר הפלת המלוכה התפרנסה ממכירת ציוריה למוזיאונים לאומיים וניהלה תצוגות איורים במדריד, מיורקה, פריז, ז'נבה, בולגריה וטקסס לאורך שנות ה-70 ושנות ה-80.

פרידה התגוררה במצרים עד 1963, לאחר מכן נסעה ללבנון ומשם עברה לשווייץ ובהמשך לפריז, שם השתכנה. בשנת 1982 היא חזרה למצרים וחיה שם את חייה ללא מותרות, בדירה פשוטה בקהיר, וכן קיימה תערוכת אמנות שכותרתה "אלף חזונות וחזונות". היא נפטרה בקהיר ונקברה שם, ועם מותה הגיעו שלוש בנותיה ללווייתה.

== משפחתה ==
מנישואיה עם פארוק נולדו לזוג שלוש בנות. לאחר גירושה בשנת 1948 העליל עליה פארוק על כך שלא נתנה לו בן יורש בשונה מאשתו השנייה, שמנישואים איתה נולד בנם היחיד, לעתיד פואד השני, מלך מצרים. להלן בנותיה של המלכה פרידה:
* הנסיכה פריאל ממצרים (1938–2009)
* הנסיכה פאוזיה-לטיפה ממצרים (1940–2005)
* הנסיכה פאדיה ממצרים (1943–2002)

== ראו גם ==
* שושלת מוחמד עלי
* פארוק, מלך מצרים
* ממלכת מצרים

== קישורים חיצוניים ==

* [https://www.geni.com/people/HM-Queen-Farida-of-Egypt/6000000008735902135 המלכה פרידה ממצרים], באתר Geni
* [https://www.findagrave.com/memorial/222206210/farida-of_egypt פרידה, מלכת מצרים], באתר Find A Grave
* 

קטגוריה:מלכות
קטגוריה:מצריות שנולדו ב-1921
קטגוריה:ציירות מצריות
קטגוריה:ציירות המאה ה-20
קטגוריה:פוליטיקאיות מצריות
קטגוריה:מצריות שנפטרו ב-1988
יחסי ונואטו–ספרד

יחסי ונואטו–ספרד הם היחסים הדו-צדדיים והדיפלומטיים בין ונואטו וספרד.

== יחסים היסטוריים ==
בשנת 1606 היה פדרו פרננדס דה קירוס, מגלה הארצות פורטוגזי שפעל עבור בית המלוכה הספרדי, האירופאי הראשון שהגיע לאיים. הוא האמין שהגיע לטרה אוסטרליס ולפיכך כינה את הארכיפלג בשם "לה אוסטריאליה דל איספיריטו סנטו" (La Australia del Espíritu Santo; בספרדית: "הארץ הדרומית של רוח הקודש") והקים על האי אספיריטו סנטו מושבה קצרת ימים בשם נואבה חרוסלן ("ירושלים החדשה").<ref name="Jolly"></ref>

== יחסים דיפלומטיים ==
ספרד מקיימת יחסים דיפלומטיים עם ונואטו מאז 30 באפריל 1981. ב-14 במאי 2006 נערכו חגיגות לציון 400 שנה לגילוי האיים בידי ספרד.<ref name="diplo">[http://www.exteriores.gob.es/Documents/FichasPais/VANUATU_FICHA%20PAIS.pdf Ficha de Vanuatu] Office of Diplomatic Information. Ministry of Foreign Affairs and Cooperation. Section: Diplomatic relations.</ref>

== שיתוף פעולה ==
היחסים הדו-צדדיים, מבחינה פוליטית ומסחרית, בין ספרד לוונואטו הם מועטים, בעיקר במסגרת שיתוף הפעולה של האיחוד האירופי עם ונואטו באמצעות תוכניות קרנות הפיתוח והסכם השותפות הכלכלית. המדינה נמצאת בסמכותה של שגרירות ספרד בקנברה, והעניינים הקונסולריים מטופלים מהקונסוליה הכללית של ספרד בסידני, וכן בקונסוליית כבוד של ספרד בפורט וילה.<ref>[http://www.exteriores.gob.es/Documents/FichasPais/VANUATU_FICHA%20PAIS.pdf Ficha de Vanuatu] Office of Diplomatic Information. Ministry of Foreign Affairs and Cooperation. Section: Cooperation.</ref>

== נציגויות דיפלומטיות ==
* ונואטו מיוצגת בספרד באמצעות שגרירותה בבריסל, בלגיה.<ref>(Embassy in Belgium, with multiple accreditation): Avenue Paul Hymans, 3/125
1200 BRUSSELS</ref><ref> Travel recommendation for Vanuatu. Ministry of Foreign Affairs and Cooperation.</ref>
* ספרד מיוצגת בוונואטו באמצעות שגרירותה בקנברה, אוסטרליה, כמו גם הקונסוליה הספרדית בסידני, ובנוסף היא מחזיקה קונסוליית כבוד בפורט וילה.<ref>[http://www.exteriores.gob.es/Documents/FichasPais/VANUATU_FICHA%20PAIS.pdf Ficha de Vanuatu] Office of Diplomatic Information. Ministry of Foreign Affairs and Cooperation. Section: Data of the Spanish representation.</ref>

== הערות שוליים ==
פסגת אבלוגי

מפת האי סמית'. פסגת אבלונגי ממוקמת בפינה השמאלית התחתונה, של הרביע השני מימין, בשורה העליונה של רביעי המפה.
פסגת אבלוגי או פסגת אוולונגי(באנגלית: Evlogi Peak; בבולגרית: връх Евлоги) היא פסגה ברכס אימאון, באי סמית', באיי שטלנד הדרומיים, שבסמוך לאנטארקטיקה.

גובהה של הפסגה 2,090 מטרים מעל פני הים; הפסגה מתנשאת לגובה של 140 מטרים מעל סביבתה.

פסגת אבלוגי ממוקמת קילומטר צפונית - צפון-מזרחית להר פוסטר; 1.3 קילומטרים צפונית לפסגת אנטים.

שני אוכפים מקשרים את פסגת אבלונגי עם ההרים הסמוכים - גובהו של האוכף המקשר בין פסגת אבלונגי להר פוסטר - 1,950 מטרים מעל פני הים; וגובהו של אוכף ואקארל, המקשר בין פסגת אבלונגי לפסגת אנטים - 1,800 מטרים מעל פני הים.

פסגת אבלונגי מתנשאת מעל קרחון צ'ופרנה שמצפון-מערב לה, מעל קרחון פאשוק שממזרח לה, ומעל קרחון רופיטה שמדרום-מזרח לה.

== היסטוריה ==
=== גילוי ומיפוי הפסגה ===

הפסגה מופתה לראשונה על ידי סוקרים בולגריים בשנת 2009.

=== מקור השם ===

הפסגה נקראת על שם הבנקאי, התעשיין והפילנתרופ הבולגרי אבלוגי גאורגייב (Евлоги Георгиев), שמימן את הקמת הבניין המרכזי של אוניברסיטת סופיה.

== לקריאה נוספת ==


* [http://apcbg.org/gazet-bg.pdf הגאזט האנטארקטי הבולגרי] 

מבט על חופו הדרומי של האי סמית', מ[[מצר אוסמר]]

== קישורים חיצוניים ==
* [https://data.aad.gov.au/aadc/gaz/display_name.cfm?gaz_id=136700 פסגת אבלוגי] באתר הגאזט האנטארקטי של ממשלת אוסטרליה
* [https://data.aad.gov.au/aadc/gaz/scar/display_name.cfm?gaz_id=136700 פסגת אבלוגי] באתר הגאזט האנטארקטי המשווה SCAR של ממשלת אוסטרליה
* [https://copernix.io/#?where=-62.539999999999964,-62.988333,15&?query=&?map_type=hybrid תצלום לוויין של אזור הפסגה, תוך סימון אתרים נוספים באזור] באתר copernix
* [https://mapcarta.com/29387696 מפת אזור פסגת אבלונגי]
* [https://www.peakbagger.com/KeyCol.aspx?pid=84204 פסגת אבלוגי] באתר peakbagger
* [https://www.timeanddate.com/astronomy/@8521009 נתוני זריחת/שקיעת שמש/ירח עדכניים בפסגת אבלוגי]
* [https://www.timeanddate.com/weather/@8521009 מזג אוויר נוכחי עדכני בפסגת אבלוגי]
** [https://www.timeanddate.com/weather/@8521009/ext תחזית מזג אוויר עדכנית ארוכת טווח עבור פסגת אבלוגי]
** [https://www.timeanddate.com/weather/@8521009/historic נתוני מזג אוויר היסטוריים עבור פסגת אבלוגי]
** [https://www.timeanddate.com/weather/@8521009/climate סטטיסטיקות מזג אוויר עבור פסגת אבלוגי]
* [http://distancebetween.info/shipka_saddle/ongal_peak מחשבון מרחקים - המרחק מפסגת אונגל לאתרים סמוכים]

== הערות שוליים ==

אבלוגי
אבלוגי
נווה פריסטלי

מפת אזור [[גבעות סיקוונס. קרחון פריסטלי, בצידו הימני התחתון של המפה. נווה פריסטלי במרכז המפה.]]
נווה פריסטלי (באנגלית: Priestley Névé) הוא מקפא קרחוני (נווה), באזור חוף סקוט של ארץ ויקטוריה, שבאנטארקטיקה; הנווה ממוקם בחלקו בשטח חסות רוס.

הנווה ממוקם במוצאו של קרחון פריסטלי.

== היסטוריה ==
=== גילוי ומיפוי הנווה ===

אזור קרחון פריסטלי נחקר לראשונה על ידי קבוצת המחקר הצפונית (the Northern Party), של המשלחת הבריטית לאנטארקטיקה (משלחת טרה נובה), אשר חקרה את אנטארקטיקה בין השנים 1910 – 1913.

=== מקור השם ===

שמו של הנווה ניתן לו בינואר 1966, על ידי ועדת השמות האנטארקטיים של ניו זילנד.

קרחון פריסטלי נקרא על שמו של ריימונד פריסטלי (Raymond E. Priestley), שהיה גאולוג בקבוצת המחקר הצפונית.

נווה פריסטלי נקרא על שמו של קרחון פריסטלי, הזורם ממנו.

== לקריאה נוספת ==

<div class="mw-content-ltr">• Masson-Delmotte, V., S. Hou, A. Ekaykin, J. Jouzel, A. Aristarain, R.T. Bernardo, D. Bromwich, O. Cattani, M. Delmotte, S. Falourd, M. Frezzotti, H. Gallée, L. Genoni, E. Isaksson, A. Landais, M.M. Helsen, G. Hoffmann, J. Lopez, V. Morgan, H. Motoyama, D. Noone, H. Oerter, J.R. Petit, A. Royer, R. Uemura, G.A. Schmidt, E. Schlosser, J.C. Simöes, E.J. Steig, B. Stenni, M. Stievenard, M.R. van den Broeke, R.S.W. van de Wal, W.J. van de Berg, F. Vimeux, and J.W.C. White, 2008, [https://www.academia.edu/32881080/A_Review_of_Antarctic_Surface_Snow_Isotopic_Composition_Observations_Atmospheric_Circulation_and_Isotopic_Modeling_?auto=download A Review of Antarctic Surface Snow Isotopic Composition: Observations, Atmospheric Circulation, and Isotopic Modeling], J. Climate, 21, 3359-3387, doi:10.1175/2007JCLI2139.1.</div>

<div class="mw-content-ltr">• Folco, Luigi & Capra, Alessandro & Chiappini, Massimo & FREZZOTTI, Màssimo & Mellini, M. & TABACCO, Ignazio. (2002), [https://onlinelibrary.wiley.com/doi/pdf/10.1111/j.1945-5100.2002.tb01105.x The Frontier Mountain meteorite trap (Antarctica)], Meteoritics & planetary science. 37. 209 - 228. 10.1111/j.1945-5100.2002.tb01105.x</div>

== קישורים חיצוניים ==
* [https://geonames.usgs.gov/apex/f?p=gnispq:5:::NO::P5_ANTAR_ID:12072 נווה פריסטלי] באתר הסקר הגאולוגי של ארצות הברית
* [https://adam.antarcticanz.govt.nz/nodes/view/11940 תצלום נווה פריסטלי] באתר הגאזט האנטארקטי של ממשלת ניו זילנד
* [https://data.aad.gov.au/aadc/gaz/display_name.cfm?gaz_id=1681 נווה פריסטלי] באתר הגאזט האנטארקטי של ממשלת אוסטרליה
* [https://data.aad.gov.au/aadc/gaz/scar/search_names_action.cfm?search_text=11596&feature_type_code=0&country_id=0&relic_options=include_relics&north=-45.0&south=-90.0&west=-180.0&east=180.0&search_near=&radius=0.5&gazetteers=SCAR נווה פריסטלי] באתר הגאזט האנטארקטי המשווה SCAR של ממשלת אוסטרליה
* [https://geographic.org/geographic_names/antname.php?uni=12072&fid=antgeo_119 תצלום לוויין של אזור נווה פריסטלי]
* [https://www.mindat.org/feature-6638628.html נווה פריסטלי] באתר mindat
* [https://www.coolantarctica.com/Antarctica%20fact%20file/History/biography/Priestley-Raymond.php קורות חייו של ריימונד אדוארד פריסלי, ואתרים הקרויים על שמו]

== הערות שוליים ==

פריסטלי, נווה
פריסטלי
ברצלונה ג'

מועדון כדורגל ברצלונה ג (FC Barcelona C) הייתה קבוצת כדורגל ספרדית, שהתקיימה בשנים 1969–2007. כקבוצת הנוער של ברצלונה, היא שיחקה את משחקי הבית שלה במיני אסטדי המכיל 15,276 מושבים.

הקבוצה נוסדה בשנת 1967 והיא אימצה את השם ברצלונה ג' בשנת 1993. בניגוד לליגה האנגלית, קבוצות הנוער בספרד משחקות באותה פירמידת כדורגל כמו הקבוצה הבוגרת שלהם ולא בליגה נפרדת. עם זאת קבוצות מילואים ונוער אינן יכולות לשחק באותה ליגה בהן משחקות הקבוצות הבוגרות. בשנים 2003–2004 שיחק בשורותיה ליונל מסי.

ברצלונה ג' שיחקה בליגה הרביעית ערב פירוקה.<ref></ref>

== תארים ==
* גביע קטלוניה: 1984
* הליגה הרביעית: 1983/84, 1986/87, 1997/98, 1998/98
* Campeonato de España de Aficionados: 1949, 1952, 1961, 1971, 1980, 1982<ref>[http://www.rsssf.com/tabless/spanamachamp.html Spain - Amateur Champions (Campeonato de España Amateur) 1930-1987], RSSSF, 20 May 2020</ref>
== קישורים חיצוניים ==

* 
== הערות שוליים ==

קטגוריה:קבוצות כדורגל שהוקמו ב-1969
קטגוריה:ברצלונה: מועדוני כדורגל
קטגוריה:ברצלונה (כדורגל)
קטגוריה:קבוצות מילואים
קטגוריה:קבוצות כדורגל שהתפרקו
צ'אק פליישמן

צ'ארלס (צ'אק) ג'וזף פליישמן (באנגלית: Charles Joseph Fleischmann; נולד ב-11 באוקטובר 1962) הוא פוליטיקאי אמריקאי, המכהן כחבר בית הנבחרים של ארצות הברית מטעם מחוז הקונגרס השלישי של מדינת טנסי, מאז 2011. צ'טנוגה היא בסיס מחוז הקונגרס אותו הוא מייצג, הכולל חלקים נרחבים ממזרח טנסי בהן אוק רידג'. פליישמן הוא חבר המפלגה הרפובליקנית.

== ביוגרפיה ==
פליישמן נולד במנהטן שבניו יורק, בנם של רוז מרי (לבית סאלבו) ומקס פליישמן הבן. פליישמן הוא בעל תואר ראשון במדע המדינה מאוניברסיטת אילינוי באורבנה-שמפיין, ובמהלך לימודיו הגבוהים שם קיבל תוארי כבוד מאחווה פי בטא קפא ותואר "בכבוד רב ביותר". לאחר מכן השלים ב-1986 לימודי תואר שני במשפטים (JD) מבית הספר למשפטים של אוניברסיטת טנסי השוכנת בנוקסוויל. בעקבות לימודיו עבר פליישמן לטנסי והשתקע בצ'טנוגה, ובמהלך 1987 פליישמן ייסד משרד עורכי דין בבעלותו. הוא נשיא לשעבר של לשכת עורכי הדין בצ'טנוגה ויושב ראש ועדת עורכי הדין פרו בונו של העיר.

במהלך בחירות 2010, התמודד פליישמן אל בית הנבחרים של ארצות הברית במחוז הקונגרס השלישי של טנסי, במקומו של נציג המחוז המכהן זאק ואמפ שפרש מהחיים הפוליטיים. במהלך הבחירות המקדימות הוציא למעלה מ-700 אלף דולר אמריקני מהונו הפרטי, וגבר על נשיא המפלגה הרפובליקנית בטנסי לשעבר רובין סמית' ברוב של 30% מול 28% מהקולות, בפער של 1,415 קולות בלבד. בבחירות הכלליות ניצח את ג'ון וולף, מועמד המפלגה הדמוקרטית, וגרף 56.8% מקולות הבוחרים.

במהלך כהונתו בבית הנבחרים מיצב עצמו פליישמן כמתנגד עקבי לבקרת נשק. לראיה, ב-16 בנובמבר 2011 הצביע פליישמן בעד "חוק ההדדיות הלאומית לזכות לשאת", שיאפשר לתושב מדינה לשאת נשק סמוי במדינה אחרת שבה חוקי נשק שונים. פליישמן תמך תחילה ביוזמתו של יושב ראש בית הנבחרים של ארצות הברית ג'ון ביינר להגביל את תקרת החוב הלאומי, מה שיגביל את הסכום הכולל שארצות הברית תוכל ללוות או את כמות החוב שתוכל לקחת על עצמה, אך לקראת חתימת ההסכם הסופי נמלך בדעתו והצביע נגד. הוא גם תמך בביטול חוק הגנת החולה וטיפול בר השגה והתנגד להליך ההדחה הראשון של נשיא ארצות הברית דונלד טראמפ. 

בדצמבר 2020 נמנה פליישמן בין 126 חברי בית הנבחרים מהמפלגה הרפובליקנית שחתמו על מכתב ידידי בית המשפט לשם הבעת תמיכה בתיק "טקסס נגד פנסילבניה", תובענה ייצוגית שהוגשה לבית המשפט העליון של ארצות הברית בניסיון לערער על תוצאות הבחירות לנשיאות ארצות הברית 2020 במספר מדינות מתנדנדות, בהן ג'ו ביידן ניצח את הנשיא המכהן דונלד טראמפ. בית המשפט העליון מיאן לדון בתיק על סמך שלטקסס אין זכות עמידה לערער על תוצאות בחירות במדינה אחרת, על סמך פרק 3 לחוקת ארצות הברית.

פליישמן תומך במדינת ישראל ובמלחמתה בטרור. במהלך מלחמת מלחמת חרבות ברזל, בתגובה לטענות מצד תומכים בפלסטינים אמר כי יתמוך בישראל לנצח, לעולם לא יתמוך בפלסטין וכי 'העם היהודי לעולם לא יסבול יותר מהטרור הפלסטיני'<ref></ref>.

== קישורים חיצוניים ==

* 

* 

==הערות שוליים==

קטגוריה:נוצרים רומים-קתולים אמריקאים
קטגוריה:בוגרי אוניברסיטת טנסי
קטגוריה:בוגרי אוניברסיטת אילינוי באורבנה-שמפיין
קטגוריה:חברי בית הנבחרים של ארצות הברית מטעם המפלגה הרפובליקנית
קטגוריה:חברי בית הנבחרים של ארצות הברית מטנסי
קטגוריה:חברי הקונגרס ה-112 של ארצות הברית
קטגוריה:חברי הקונגרס ה-113 של ארצות הברית
קטגוריה:חברי הקונגרס ה-114 של ארצות הברית
קטגוריה:חברי הקונגרס ה-115 של ארצות הברית
קטגוריה:חברי הקונגרס ה-116 של ארצות הברית
קטגוריה:חברי הקונגרס ה-117 של ארצות הברית
קטגוריה:חברי הקונגרס ה-118 של ארצות הברית
קטגוריה:אמריקאים שנולדו ב-1962
קטגוריה:ניו יורק: אישים
ג'פרי טיילור

ג'פרי מתיו טיילור (באנגלית: Jeffery Matthew Taylor; נולד ב-23 במאי 1989 בנורשפין, שוודיה) הוא כדורסלן שוודי-אמריקאי, המשחק בעמדות הסמול פורוורד והקלע בוולבס מליגת העל הליטאית.

==תחילת הדרך==
טיילור שנולד להורים אמריקאים, שהיגרו לשוודיה שיחק בצעירותו בקבוצת הכדורסל של אוניברסיטת ואנדרבילט במשך ארבע עונות. כבר בעונתו הראשונה סיים בממוצעים טובים ונבחר לחמישייה הטובה בליגה וזכה לשבחים מעיתונאים רבים מרחבי המדינה. בעונתו השנייה חלה התקדמות נוספת בממוצעים שלו עם זאת גם נסוג בחלקם למרות זאת נבחר פעם נוספת לחמישייה הטובה בליגה ובנוסף גם לקבוצת ההגנה של הליגה. גם בשנים שלאחר מכן נבחר לשחקן ההגנה של השנה ונתפס כפוטנציאל להיבחר בדראפט של ליגת ה-NBA.

==קריירה מקצועית==
===שארלוט בבוקאטס/הורנטס ===
טיילור נבחר במקום ה-31 בדראפט ה-NBA על ידי קבוצת שארלוט הורנטס. ב-23 בנובמבר רשם את משחק שיא הקריירה כשסיים עם 16 נקודות במשחק ההפסד מול קבוצת אטלנטה הוקס. ב-21 בדצמבר נפגע טיילור בגיד האכילס שלו במשחק ההפסד מול גולדן סטייט ווריורס ונודע כי ייעדר מהמשך העונה. בתחילת חודש נובמבר 2014 נאסר על טיילור על ידי הנהלת הקבוצה לשוב לפעילות לאחר שזה הואשם באלימות כלפי בת זוגו. לאחר שתקופת ההשעיה שלו הסתיימה טיילור שב לפעילות לסירוגין בקבוצת הפיתוח של המועדון פורט ויין מאד אנטס, עם זאת עקב הגבלת מספר השחקנים בסגל נאלצו בקבוצה לרשום את טיילור בקבוצת הפיתוח אוסטין ספרס<ref></ref>. ב-30 ביוני 2015 החליטו בהורנטס שלא להמשיך בתהליך זה והוחלט להפוך אותו לשחקן חופשי<ref></ref>.

===ריאל מדריד===
ב-27 באוגוסט 2015 חתם טיילור בקבוצת ריאל מדריד לעונה אחת<ref></ref>. בסיום העונה חוזהו של טיילור הוארך בשלוש עונות נוספות. בעונת 2017/18 זכה טיילור עם ריאל מדריד בתואר היורוליג העשירי של המועדון.

==קישורים חיצוניים==

==הערות שוליים==

קטגוריה:כדורסלני שארלוט הורנטס
קטגוריה:כדורסלני אוסטין ספרס
קטגוריה:כדורסלני ריאל מדריד
קטגוריה:כדורסלנים שוודים
קטגוריה:כדורסלנים אמריקאים
קטגוריה:אמריקאים שנולדו ב-1989
הוועדה השישית של העצרת הכללית של האומות המאוחדות

הוועדה השישית של העצרת הכללית של האומות המאוחדות (באנגלית: United Nations General Assembly Sixth Committee או C6) הידועה גם כ"ועדת המשפט" היא ועדה בעצרת הכללית של האומות המאוחדות, הוועדה עוסקת בעיקר במשפט בינלאומי פומבי, יישום עקרון השיפוט האוניברסלי וניהול נושאי הצדק שנידונים בעצרת הכללית של האו"ם.

הוועדה היא אחת משש הוועדות העיקריות של העצרת הכללית של האומות המאוחדות. הוועדה עוסקת בעיקר בעניינים משפטיים, והוועדה היא הפורום העיקרי בדיונים לגבי המשפט הבינלאומי, וכן עניינים נוספים הקשורים לאו"ם<ref name="Swiss Guidebook"></ref>, עם זאת בעוד שמשא ומתן לקביעת חוק בינלאומי מתקיים במגוון רחב של גופים מיוחדים של האומות המאוחדות, בהתאם לנושא המרכזי שלהם, משא ומתן אשר נוגע למשפט הבינלאומי באופן כללי מתקיים בדרך כלל בוועדה זו<ref>United Nations General Assembly Rules of Procedure, art. 98; Alan Boyle and Christine Chinkin, The Making of International Law (Oxford: Oxford University Press, 2007) pp. 116 – 117.</ref>.

הוועדה אינה מקיימת דיון כללי בתחילת מושבה, אלא דנה בנושאים שעל סדר היום בזה אחר זה. כל הצעה שאושרה והושג הסכמה על קידומה, מוגשת למליאת העצרת הכללית לאישור סופי ואחרון, עם זאת כאשר עולה הצעה שדנה בנושא מורכב מדי עבור הוועדה הוא לרוב מועבר לוועדת המשפט הבינלאומי או לוועדת אד-הוק שתדון בו<ref>Herbert W. Briggs, The International Law Commission (Ithaca: Cornell University Press, 1965); Alan Boyle and Christine Chinkin, The Making of International Law (Oxford: Oxford University Press, 2007) p. 170.</ref>.

גולת הכותרת בפעילותה של הוועדה היא "שבוע המשפט הבינלאומי" שנערך מדי שנה בסוף אוקטובר. בשבוע זה מתכנסים בניו יורק יועצים משפטיים בכירים מהמדינות החברות באו״ם. כמו כן, בשבוע זה מוגשים לעצרת הכללית דו״חות בית הדין הבין-לאומי לצדק (ICJ) ובית הדין הפלילי הבינלאומי<ref></ref>.

== בירו ==
אלו חברי הבירו המנהל את הוועדה נכון לאוקטובר 2023<ref></ref>:
{| class="wikitable"
|+
!מדינה
!שם
!תפקיד
|-
|
|סוריה צ׳ינדאוונסה
|יו"ר הוועדה
|-
|
|אליס לונגו
|סגנית יו"ר
|-
|
|ג׳ון גרה סאנסונטי
|סגן יו"ר
|-
|
|אנריקו מילאנו
|סגן יו"ר
|-
|
|מוסא מוחמד מוסא
|דווח
|}

בעבר שרה וייס מאודי כיהנה כסגנית היו"ר.

==ראו גם==
* הוועדה השנייה של העצרת הכללית של האומות המאוחדות
* הוועדה השלישית של העצרת הכללית של האומות המאוחדות
* הוועדה הרביעית של העצרת הכללית של האומות המאוחדות

== הערות שוליים ==

קטגוריה:ערכים שבהם תבנית אתר רשמי אינה מתאימה להוספה אוטומטית
קטגוריה:משפט בין-לאומי
קטגוריה:האומות המאוחדות: ועדות
2020 בכף ורדה

אירועים בשנת 2020 בכף ורדה.

== בעלי תפקידים ==
* נשיא: ז'ורז'ה קרלוש פונסקה
* ראש ממשלה: אוליסש קורייה א סילבה

== אירועים ==
מתמשך – מגפת הקורונה בכף ורדה:
* 20 במרץ – גילוי מקרה ראשון של קורונה במדינה<ref></ref>.
* 28 במרץ – במדינה הוכרז מצב חירום.
* 31 במרץ – מקרה מוות ראשון כתוצאה מקורונה במדינה.
* 25 באוקטובר – נערכו בחירות לשלטון המקומי.
* 31 בדצמבר – מספר המאומתים הגיע ל-10,761, מהם 105 נפטרו (0.98% מתוך כלל המאומתים).

==קישורים חיצוניים==

== הערות שוליים ==

כף ורדה
קטגוריה:כף ורדה: היסטוריה
2020